Kabeldief se lyk gekry nadat buurt se krag afgaan | Netwerk24
Luidens 'n verklaring deur City Power, elektrisiteitsverskaffer van die Johannesburg-metro, is die tegnici omstreeks 22:00 uitgestuur na die Pennyville/Halite-verspreider nadat dit uitgeskop het.
Die saag wat naby die man se lyk gelê het. Foto: City Power
Die kabel wat gesny is. Foto: City Power
"By nadere ondersoek, het die tegnici afgekom op die man wat doodgeskok is. Hy is vermoedelik dood terwyl hy die elektriese kabel probeer steel het. Hy het naby die 11 Kv-kragmas gelê en die elektriese kabel wat die oorhoofse kraglyn van elektrisiteit verskaf, was gesny. Sy gereedskap het naby hom op die grond gelê."
Die nooddienste en polisie was op die toneel.
City Power het 'n waarskuwing gerig oor die gevare van vandalisme van infrastruktuur.
Die bestuur het ook hul medelye uitgespreek met die naasbestaandes van die man wat dood is, en benadruk dat die voorval weer wys hoe gevaarlik dit is om elektrisiteitsinfrastruktuur te vandaliseer.
"Kabeldiefstal is 'n ernstige probleem, nie net omdat dit ons kliënte verontrief nie, maar ook omdat ons miljoene rand in inkomste verloor," sê Mongezi Ntsokolo, uitvoerende hoof.
Dele van Fleurhof was teen Donderdagoggend steeds sonder krag en 'n span is uitgestuur om die kabel te vervang.